Lav et referat af nedenstående tekst:

Tekst:
- Ejerskifteforsikringer er ikke det stykke papir værd, som de er skrevet på. Sådan har det lydt fra flere kanter, siden vi på TV2 Nord i sidste uge fortalte historien om en familie i Nibe , der et år efter de købte deres hus, stadig ikke kan bo i det, fordi det er inficeret med skimmelsvamp, og forsikringsselskabet Frida afviser at dække skadernes omfang. Tirsdag kunne vi så fortælle en lignende historie om en familie i Aalborg . Og netop historier om forbrugere, der føler sig ladt i stikken af deres ejerskifteforsikring, er der nok af. Tal fra ankeklagenævnet for forsikringer viser, at ejerskifteforsikringen er den forbrugerforsikring, som får allerflest klager. Forsikringsselskaber har droppet forsikringen Ejerskifteforsikrikngen har ikke ligefrem vundet popularitetskonkurrencer gennem årene, hvilket også har betydet, at den specifikke forsikring ikke længere er et attraktivt produkt for størstedelen af forsikringsselskaberne. Indtjeningen er for lille, og kunderne er for utilfredse. - Forsikringsselskaberne lever af tilfredse kunder og god omtale, men det er meget svært, at indfri kundernes forventninger sådan som ejerskifteforsikringerne er skruet sammen i dag, siger Pia Holm Steffensen, der er underdirektør hos forsikringsselskabernes brancheorganisation, Forsikring & Pension. Det kan måske også være med til at forklare, hvorfor mange forsikringsselskaber ikke længere udbyder denne upopulære forsikring. Selskab efter selskab har de droppet produktet. Ved ordningens begyndelse var der 30 udbydere af ejerskifteforsikringer. I dag udbydes ejerskifteforsikringen reelt kun af seks selskaber – Gjensidige Forsikring, Dansk Boligforsikring, Domus Forsikring (Frida Forsikring), Topdanmark, Almindelig Brand Forsikring og ETU Forsikring. - Ejerskifteforsikringen bliver af mange forbrugere betragtet som et sikkerhedsnet, som samler op på alle de forhold omkring ejendommen, der viser sig ikke at være som forventet, og det er langt fra, hvad ejerskifteforsikringen reelt er, siger Pia Holm Steffensen fra Forsikring & Pension. Et andet problem ved den nuværende løsning er, at forsikringsdækningen er beskrevet med meget juridiske begreber, som kan være rigtig svære at forstå. - Det er både for forsikringsselskaberne, men også for rigtig mange forbrugere. Det er simpelthen for ukonkret, siger hun. Produktet skal ændres Hvis man spørger brancheforeningen skal der ske drastiske ændringer, hvis vi skal gøre os forhåbninger om en fremtid, hvor både forsikringsselskaber og forbrugere kan være tilfredse. - Vi skal væk fra den model, der dikterer, at én forsikring skal passe til alle hushandler, og så skal vi i stedet åbne op for, at selskaberne i højere grad skal kunne tilpasse forsikringen til kunden og til det hus, der skal forsikres, siger Pia Holm Steffensen. Tanken bag ideen er, at man vil lave en basisforsikring, der på nogle punkter dækker lidt mindre end ejerskifteforsikringen gør i dag. Til gengæld skal der ikke herske nogen tvivl om, hvad forsikringen rent faktisk dækker. - Sådan som det er i dag, er der alt for meget, der indbyder til fortolkning og misforståelser, og det er med til at give skæve forventninger, siger hun. Brancheorganisationen har udfærdiget et forslag til en ny model, som de har sendt til Erhvervsministeriet. De håber, at den nye model vil få flere forsikringsselskaber til igen at udbyde en ejerskifteforsikring. - Det vil være godt for konkurrencen og dermed vil det også være godt for forbrugerne, siger Pia Holm Steffensen.

Referat:
Alt for mange udfordringer og utilfredse kunder får forsikringsselskabernes brancheorganisation til at komme med radikalt forslag.